
RAPORT

asupra propunerii legislative privind interzicerea organizaţiilor, simbolurilor, doctrinelor şi ideologiilor comuniste

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond cu propunerea legislativă privind interzicerea organizaţiilor, simbolurilor, doctrinelor şi ideologiilor comuniste, trimisă cu adresa nr. P.l.x. 296 din 12 aprilie 2006 şi înregistrată sub nr.31/477 din 12 aprilie 2006.
Guvernul, prin adresa nr.3206/13.12.2005, nu susţine adoptarea iniţiativei legislative, considerând cadrul legislativ existent ca fiind acoperitor pentru prevenirea şi combaterea manifestărilor de extremism,  a incitării la ura de clasă, pe care le-ar promova, în opinia iniţiatorilor, organizaţiile cu “caracter comunist”. Se apreciază totodată că atât interzicerea constituirii unei organizaţii cu caracter comunist, cât şi îngrădirea dreptului cetăţenilor de a adera la o astfel de organizaţie, câtă vreme sunt respectate prevederile constituţionale şi legale în vigoare, contravin actului fundamental.  

Consiliul Legislativ, prin avizul nr.1480/24.10.2005, a avizat favorabil propunerea legislativă, semnalând totuşi că ea contravine dispoziţiilor art.40 alin.(1) din Constituţie, care reglementează dreptul la asociere al cetăţenilor în partide politice, sindicate, patronate şi în alte forme de asociere. 
Senatul, în calitate de primă Cameră sesizată, a respins propunerea legislativă în şedinţa din 10 aprilie 2006.

Potrivit prevederilor art. 75 din Constituţia României, republicată, şi ale art. 92 alin.(9) din Regulamentul Camerei Deputaţilor, republicat, competenţa decizională, în cazul acestei propuneri legislative, aparţine Camerei Deputaţilor.

Comisiile sesizate în avizare (Comisia pentru drepturile omului, culte şi problemele minorităţilor naţionale şi Comisia pentru apărare, ordine publică şi siguranţă naţională) au avizat negativ propunerea legislativă.

În conformitate cu prevederile art.61 din Regulamentul Camerei Deputaţilor, republicat, membrii comisiei au examinat propunerea legislativă susmenţionată, punctul de vedere al Guvernului şi avizul Consiliului Legislativ în şedinţa din 7 iunie 2006. 

La dezbaterea propunerii legislative, din totalul de 26 de membri ai comisiei, au fost prezenţi 14 deputaţi.

Propunerea legislativă are ca scop principal interzicerea utilizării însemnelor şi emblemelor de sorginte comunistă, interzicerea înfiinţării unor organizaţii, asociaţii sau fundaţii având drept scop promovarea ideilor, doctrinelor şi ideologiilor comuniste.


La şedinţă a participat, în calitate de invitat, doamna Kibedi Katalin Barbara, secretar de stat în Ministerul Justiţiei. 

În urma discuţiilor purtate, membrii comisiei au hotărât, cu majoritate de voturi, să propună plenului Camerei Deputaţilor respingerea propunerii legislative privind interzicerea organizaţiilor, simbolurilor, doctrinelor şi ideologiilor comuniste, pe motive de neconstituţionalitate şi de încălcare a unor principii ale jurisprudenţei CEDO.
În raport de obiectul şi conţinutul său, proiectul de Lege face parte din categoria legilor organice.

